নবীগঞ্জ প্রতিনিধি ॥ নবীগঞ্জে পূর্ব বিরোধের জের ধরে ট্রাক চালকের পক্ষ নিয়ে প্রতিপক্ষের উপর হামলার ঘটনা ঘটেছে। এতে মহিলাসহ ১০জন আহত হয়েছে। গতকাল শুক্রবার সন্ধ্যায় করগাঁও ইউনিয়নের বেগমপুর গ্রামে এ ঘটনাটি ঘটেছে। সংশ্লিষ্ট সূত্রে জানা গেছে, ওই গ্রামের সিতার মিয়া নবীগঞ্জ বাজার থেকে ইফতারের আগ মূহুর্তে সিমেন্ট নিয়ে সিএনজি গাড়ীযোগে বাড়িতে রওয়ানা দেন। পথিমধ্যে বেগমপুর নামক স্থানে পৌছলে রাস্তায় একটি ট্রাক ধান বোঝাই করতে দেখে সিতার মিয়া ইফতারের সময় হয়ে গেছে বলে ট্রাকটি সরানোর অনুরোধ করেন। এনিয়ে ট্রাক চালক বরকতপুর গ্রামের নঈম উল্লার ছেলে আছলম উল্লা (৩০) এর সাথে বাদানুবাদের এক পর্যায়ে হাতাহাতির ঘটনা ঘটে। এই সুযোগ কাজে লাগায় একই গ্রামের পূর্ব বিরোধ থাকা প্রতিপক্ষ আব্দুল আজিজ ও তার লোকজন। ...